2.  4. การวิจัยและพัฒนา

บริษัทได้ให้ความสำคัญกับการวิจัยและพัฒนามาอย่างต่อเนื่อง
โดยปัจจุบันบริษัทได้จัดงบประมาณสำหรับการทำวิจัยและพัฒนาประมาณ ร้อยละ 10
ของกำไรสุทธิหลังหักภาษี และมีการจัดตั้งหน่วยงานวิจัยและพัฒนาขึ้นโดยเฉพาะ
เพื่อวัตถุประสงค์ดังต่อไปนี้ :

-   ติดตามความเคลื่อนไหวและแนวโน้มของเทคโนโลยีและนวัตกรรมใหม่ๆ
    ที่เกี่ยวข้องกับธุรกิจของบริษัท เพื่อให้สามารถนำเสนอและตอบสนองความต้องการของลูกค้าได้
    รวมถึงการนำมาประยุกต์ใช้กับงานได้อย่างเหมาะสม

-   ออกแบบและสร้างสรรค์ผลิตภัณฑ์ใหม่ๆ ของบริษัททั้งทางด้านฮาร์ดแวร์และซอฟต์แวร์
    เพื่อสร้างความได้เปรียบของบริษัทในแง่ต้นทุนและคุณลักษณะของสินค้า
    รวมทั้งลดการพึ่งพาสินค้าจากผู้ผลิตภายนอก

การที่บริษัทมีหน่วยงานวิจัยและพัฒนาและมีผลิตภัณฑ์เป็นของบริษัทเอง
เป็นการสร้างทรัพย์สินทางปัญญา (Intellectual Property)
ที่จะสามารถเปลี่ยนเป็นธุรกิจที่สร้างรายได้เป็นอย่างดีได้ในระยะยาว
สำหรับแนวทางในการพัฒนาและขยายฐานผลิตภัณฑ์นอกจากจะทำโดยการพัฒนาและวิจัยโดยบุคลากรของบริษัท
(In-House Development) แล้ว
เพื่อให้สามารถพัฒนาและขยายฐานได้อย่างรวดเร็วและเพิ่มความสร้างสรรค์ในผลงาน
บริษัทได้สร้างเครือข่ายพันธมิตร (Alliance Network)
โดยได้มีการเปิดกว้างให้นักพัฒนาอิสระสามารถเสนอผลงานหรือแนวคิดในการพัฒนาทรัพย์สินทางปัญญาที่มีอยู่แก่บริษัท
โดยอาจจะขายลิขสิทธิ์หรือร่วมมือกับบริษัทในการพัฒนาต่อไปให้แล้วเสร็จจนสามารถสร้างรายได้
ทั้งนี้นักพัฒนาเจ้าของผลงานอาจได้รับผลตอบแทนในรูปของเงินสดหรือส่วนแบ่งรายได้
โดยมูลค่าผลตอบแทนหรือสัดส่วนรายได้จะขึ้นอยู่กับความคืบหน้าของผลงานที่นำเสนอต่อบริษัท
ซึ่งเป็นการเพิ่มศักยภาพและโอกาสในการสร้างรายได้ทางการค้า ทั้งนี้คณะกรรมการเทคโนโลยี
(Technology Committee)
และผู้บริหารของบริษัทจะร่วมกันพิจารณาถึงความเป็นไปได้ทั้งทางด้านธุรกิจและทางด้านเทคนิค
และกำหนดผลตอบแทนดังกล่าว

ในปี 2551 บริษัทยังคงมีการวิจัยและพัฒนาเทคโนโลยีต่างๆ อย่างต่อเนื่อง
เห็นได้จากได้มีการจัดตั้งศูนย์วิจัยและพัฒนา (R&D Center)
โดยมีเป้าหมายหนึ่งสำคัญเพื่อสนับสนุนงานด้านวิจัยและพัฒนา เช่น การศึกษาวิจัยเทคโนโลยี
Speech Recognition ซึ่งเป็นอุปกรณ์ที่ใช้ในการรู้จำเสียงพูด หรือการแปลงเสียงเป็นตัวอักษร
ซึ่งถือเป็นโครงการนำร่อง โดยได้รับการสนับสนุนในด้านแหล่งทรัพยากรต่างๆ อาทิ
บุคลากรที่มีความเชี่ยวชาญ เพื่อประยุกต์ใช้กับงานด้านต่างๆ อาทิ โทรศัพท์มือถือ, ห้องประชุม,
การเล่นเกมส์ต่างๆ, อุปกรณ์สำหรับคนพิการ, Call Center รวมทั้งอุปกรณ์ต่างๆ
ที่สามารถใช้เสียงสั่ง ตลอดจนระบบด้านความปลอดภัย (Security), ระบบติดตามรถยนต์ (Car
Tracking), เครื่องมือช่วยนำทาง (Navigator) และระบบแผนที่ (Map) เป็นต้น

โดยปัจจุบันอยู่ระหว่างการแปลงโฉมห้องประชุมบริษัทในรูปแบบใหม่ที่ศูนย์วิจัยและพัฒนา
ซึ่งถือเป็นหนึ่งในโครงการด้านวิจัยเพื่อพัฒนาทรัพย์สินทางปัญญา (Intellectual Property)
ของบริษัท ในการพัฒนาเทคโนโลยีดังกล่าว เพื่อช่วยอำนวยความสะดวกและระบบด้านความปลอดภัย
(Security) ซึ่งคาดว่าจะแล้วเสร็จในปี 2552
เพื่อนำไปต่อยอดในการพัฒนาเทคโนโลยีดังกล่าวให้กับลูกค้า
รวมทั้งการพัฒนาโปรแกรมประยุกต์ที่ทำงานร่วมกับการใช้งานคอมพิวเตอร์ โดยใช้คำสั่งเสียง และ
Speech Recognition บนมือถือ (Mobile) ที่เรียกว่า Speech Recognition Engine
ในการใช้งานร่วมกับเทคโนโลยี 3G รวมถึงการนำเทคโนโลยีดังกล่าวไปประยุกต์ใช้กับงานด้านอื่นๆ
ซึ่งเป็นเทคนิคในการรู้จำนอกจากเสียง อาทิ ภาพ และรูปแบบต่างๆ เพื่อแปลงเป็นตัวอักษร

นอกจากนี้ ยังมีการพัฒนาผลิตภัณฑ์ใหม่ที่สำคัญ อาทิ Thai Rule Sets
ซึ่งเป็นโมดูลหนึ่งสำหรับจัดการข้อมูลภาษาไทย
เพื่อเสริมการทำงานโปรแกรมประยุกต์ให้กับลูกค้าในการทำความสะอาดข้อมูล (Data
Cleansing) โดยทีมงานที่มีประสบการณ์เกี่ยวกับภาษาไทยโดยตรงมากว่า 20 ปี
ซึ่งอยู่ระหว่างการพัฒนาขึ้นเป็นส่วนหนึ่งของ Thai Data Cleansing Application ของบริษัท
อีกทั้งยังถือเป็นส่วนหนึ่งในการบริหารจัดการองค์ความรู้ (Knowledge Management Center)
เพื่อให้พนักงานสามารถนำความรู้จากเทคโนโลยีดังกล่าวไปประยุกต์ใช้กับงานด้านอื่นๆ

ตลอดจนการพัฒนาเครื่องมือช่วยค้นหาข้อมูล (Search Engine)
โดยมีเป้าหมายสำคัญเพื่อใช้ทำความสะอาดข้อมูล (Data Cleansing) ทำให้ข้อมูลมีความถูกต้อง
เหมาะสมกับการใช้งาน รวมทั้งการประยุกต์ใช้เพื่อพัฒนาโปรแกรมต่างๆ อาทิ การทำแผนที่
(Map), ส่งจดหมาย (Delivery), ติดตามรถยนต์ (Car Tracking) และด้านการจราจร
โดยส่วนหนึ่งจะนำไปใช้ในการพัฒนาโครงการความร่วมมือเพื่อการพัฒนาฐานความรู้ในการประกอบธุรกิจ
ICT ในท้องถิ่นของเชียงรายระหว่างมหาวิทยาลัยแม่ฟ้าหลวงและบริษัท ที่จะเริ่มดำเนินการในปี
2552 ตลอดจนการบริหารจัดการข้อมูลให้กับระบบห้องสมุดต่างๆ การร่วมมือกับหน่วยงานภายนอก
เพื่อฝึกอบรมด้านเทคโนโลยีต่างๆ ให้กับพนักงาน
และการพัฒนาโปรแกรมประยุกต์ด้านธุรกิจการเงินและการธนาคาร (Banking Application)
เพื่อตอบสนองความต้องการแก่ลูกค้า